Diari Oficial de la Generalitat Valenciana


Sumari del DOGV 5582, del 22-08-2007 (2007/10495)

ORDE de 26 de juliol de 2007, de la Conselleria de Sanitat, per la qual es convoquen i s'aproven les bases reguladores de les ajudes per a establir un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de la salut mental a la Comunitat Valenciana per a l'exercici 2007.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5582

Data del DOGV
:   22-08-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/10530


Data del document
:   26-07-2007

Organisme emissor
:   Conselleria de Sanitat

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * salut mental
    * malaltia mental
    * política sanitària
    * ajuda pública

ORDE de 26 de juliol de 2007, de la Conselleria de Sanitat, per la qual es convoquen i s'aproven les bases reguladores de les ajudes per a establir un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de la salut mental a la Comunitat Valenciana per a l'exercici 2007. [2007/10790]  
Exposició de motius:  
La promoció de la salut és un camp emergent d'activitat, en el qual la promoció de la salut mental és una de les àrees més recents d'atenció. Comprén no sols les accions dirigides directament a augmentar les habilitats i capacitats de les persones, sinó també les dirigides a modificar les condicions socials, ambientals i econòmiques que tenen impacte en els determinants de salut.  
En les dos últimes dècades del segle XX s'han produït de forma accelerada transformacions importants que han constituït un marc canviant que porta amb si també un important i ràpid canvi en els problemes de salut generalment i especialment en Salut Mental. Les respostes a estes últimes situacions exigixen una intervenció més integral en què la prevenció, que afecta els hàbits i la promoció de la qualitat de vida, són factors essencials.  
La conselleria de Sanitat, a través de l'Agència Valenciana de Salut, pretén per mitjà de la següent orde impulsar actuacions de promoció de la Salut Mental a la Comunitat Valenciana, que estiguen en sintonia amb les recents directrius marcades per l'Organització Mundial de la Salut (OMS) en la seua Declaració Europea de Salut Mental i Pla d'Acció en Salut Mental per a Europa, emanat de la Conferència Ministerial de l'OMS celebrada a Hèlsinki al gener de 2005.  
Precisament entre les prioritats que va marcar l'OMS es troben les de conscienciar de la importància del benestar mental, rebutjar els estigmes, la discriminació i la desigualtat de les persones amb problemes de salut mental i els seus familiars, dissenyar sistemes de salut mental integrals, integrats i eficients i comptar amb els usuaris i cuidadors.  
Per a la conselleria de Sanitat, per consegüent, la promoció en matèria de salut mental és un objectiu prioritari i, per això, han de posar-se en marxa totes aquelles accions que estiguen encaminades a abordar no sols la problemàtica de la patologia mental, sinó també els problemes associats a les malalties mentals, establint mesures de conscienciació i sensibilització de la societat, a fi d'aconseguir la progressiva eradicació de conductes socials discriminatòries, fomentant estils de vida saludables i intentant aconseguir un compromís solidari amb la ciutadania per a minimitzar l'estigma i desconeixement que la població té sobre este col·lectiu de persones.  
En este àmbit cal destacar l'especial importància que cobren els moviments associatius de malalts i familiars com a elements dinamitzadors i impulsors d'accions de promoció, prevenció, assistència, rehabilitació i suport de persones afectades per malaltia mental i els seus familiars i cuidadors, idea que ja va recollir el Decret 81/1998, de 4 de juny, del Govern Valencià.  
La Constitució Espanyola en l'article 43 reconeix el dret de tots els ciutadans a la protecció de la salut.   
La Llei 14/1986, de 25 d'abril, General de Sanitat, en l'article 6 declara que les actuacions de les administracions públiques sanitàries estaran orientades a la promoció de la salut i a promoure l'interés individual, familiar i social per la salut per mitjà de l'adequada educació sanitària de la població.  
En l'àmbit de la Comunitat Valenciana, el Decret 81/1998, de 4 de juny, del Govern Valencià, establix en l'article 18 que: «la conselleria de Sanitat fomentarà l'educació en salut mental per mitjà de programes dirigits a la població, o a grups de risc específics?».  
Per tot allò que s'ha exposat, s'ha establit en els Pressupostos Generals una línia específica d'actuació, a fi de finançar un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de salut mental a la Comunitat Valenciana.  
I, en desplegament de la dita línia d'actuació, es convoca la subvenció que es relaciona a continuació, que es regirà per les normes específiques contingudes en els corresponents annexos d'esta orde i, quan siga aplicable, s'ajustarà al que disposa la legislació específica, com és la Llei 30/1992 de 26 de novembre de Règim Jurídic de les Administracions Públiques i del Procediment Administratiu Comú, i el Text Refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991.  
En l'actualitat la publicació de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, per la qual s'aprova el Reglament de la Llei General de Subvencions, fa necessari l'elaboració d'esta orde respectant les noves exigències de les esmentades normes.  
Per això, i fent ús de les facultats que em conferix l'article 35 de la Llei 5/1983, de 30 de desembre, del Govern Valencià i l'article 47.11 del Text Refós de la Llei de la Hisenda Pública de la Generalitat Valenciana,  
ORDENE  
Article 1. Objecte i àmbit d'aplicació  
Constituïx l'objecte de la present orde convocar l'ajuda gestionada per la Direcció General d'Assistència Sanitària de l'Agència Valenciana de Salut per a l'exercici 2007, i aprovar les bases reguladores que regixen esta convocatòria, així com el model de sol·licitud per a les esmentades ajudes (annex II).  
La present orde s'aplica a l'ajuda següent, que es regirà per les bases reguladores que figuren en l'annex I:  
- Ajuda per a establir un conjunt d'activitats dirigides a la millora integral de la promoció, prevenció, rehabilitació, atenció i la qualitat assistencial de Salut Mental a la Comunitat Valenciana  
Article 2. Finançament de les ajudes  
1. L'ajuda regulada en la present orde es concedirà a càrrec de l'aplicació pressupostària 23.32.07.8289.796.04.2, codi de línia de subvenció T6651000, per un import total màxim de dos-cents seixanta mil euros (260.000,00?).  
Article 3. Beneficiaris de la subvenció  
1. Podran obtindre la condició de beneficiaris de l'ajuda prevista en la present orde els que reunisquen els requisits establits en el corresponent annex.  
2. No podran obtindre la condició de beneficiari de l'ajuda regulada en esta orde les persones o entitats afectats per alguna de les circumstàncies establides en l'article 13.2 de la Llei 38/2003, de 17 de novembre, General de Subvencions i en els articles 18 i concordants del Reial Decret 887/2006, de 21 de juliol, per la qual s'aprova el Reglament de la Llei General de Subvencions.  
Article 4. Obligacions genèriques dels beneficiaris  
1. A més de les obligacions específiques que per als beneficiaris de cada tipus de subvenció s'establixen en els corresponents annexos d'esta orde, es declaren amb caràcter general les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.  
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o aprofitament de la subvenció.  
c) Sotmetre's a les actuacions de comprovació, que ha d'efectuar l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, aportant tota la informació que li siga requerida en l'exercici de les dites actuacions.  
d) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries estatals i autonòmiques i davant de la Seguretat Social.  
e) Les altres previstes en l'article 14 de la Llei 38/2003, de 17 de novembre, General de Subvencions.  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
Article 5. Sol·licituds i documentació  
1. Les sol·licituds per a l'obtenció de l'ajuda regulada en la present orde es presentaran en un imprés que estarà normalitzat per l'Àrea de Teleadministració i Infraestructures i Servicis Corporatius d'Atenció al Ciutadà, de la conselleria d'Infraestructures i Transport i acompanyades de la documentació indicada en les bases reguladores de l'ajuda. Els sol·licitants poden obtindre una còpia de l'imprés en l'annex II d'esta orde, així com en la pàgina web de la conselleria de Sanitat, Informació al Ciutadà, en l'adreça: http://www.san.gva.es.  
2. En el cas que els documents exigits que han d'acompanyar la sol·licitud de concessió d'ajudes ja estigueren en poder de la conselleria de Sanitat, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.  
3. Quan la sol·licitud no reunisca els requisits establits en la present orde o no s'acompanye la documentació que resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà a l'interessat per mitjà de publicació en el Portal de la conselleria de Sanitat, Informació al Ciutadà http://www.san.gva.es (d'acord amb l'article 59.6. b de l'esmentada Llei 30/1992) perquè en un termini de 10 dies, esmene la falta o acompanye la documentació necessària amb indicació que si no ho feia se'l tindrà per desistit de la sol·licitud, prèvia resolució que haurà de ser dictada en els termes previstos en l'article 42 de l'esmentada llei, per l'òrgan que tinga atribuïda l'ordenació i instrucció del procediment, segons les bases reguladores.  
4. Així mateix, es podrà requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què es referix la documentació administrativa.  
Article 6. Lloc i termini de presentació.  
1. Els interessats podran presentar les sol·licituds en el Registre General de la conselleria de Sanitat en el carrer del Misser Mascó, 31 de València, així com en els servicis territorials de la conselleria a Alacant (c/ Girona, 26. 03085), Castelló (c/ Hort Corders,12. 12617), i València (Gran Via Ferran el Catòlic, 74. 46647), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1.829/1999, de 31 de desembre, pel qual s'aprova el Reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la conselleria de Sanitat.  
3. El termini de presentació de sol'licituds serà de 25 dies, comptat a partir del dia següent al de la publicació d'esta orde en el Diari Oficial de la Comunitat Valenciana.  
Article 7. Procediment de concessió.   
1. La concessió de les ajudes es realitzarà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en les bases reguladores que figuren com annex.   
2. Es constituirà una comissió de valoració per a l'examen i valoració de les sol·licituds presentades. Esta comissió, com a òrgan col·legiat, s'ajustarà en el funcionament al règim establit per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Resolució de la concessió de les ajudes  
1. Correspon al director gerent de l'Agència Valenciana de Salut dictar la resolució de la concessió de les ajudes. Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegatori.  
2. La resolució, que ha de tindre exposició de motius i tindrà els efectes i contingut previstos en l'article 25 de la Llei 38/2003, de 17 de novembre General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999 de 13 de gener  
3. El termini per a la resolució de les ajudes serà el que s'establix en l'annex de la present orde.  
Article 9. Recursos  
Contra les resolucions que no esgoten la via administrativa, dictades pel director gerent de l'Agència Valenciana de Salut en el procediment de concessió de subvenció, es podrà interposar recurs d'alçada davant del conseller de Sanitat en el termini d'un mes, si l'acte fora exprés, i si no ho fóra el termini serà de tres mesos i es comptarà per al sol·licitant i altres possibles interessats, a partir del dia següent a aquell en què, d'acord amb la seua normativa específica, es produïsquen els efectes del silenci administratiu, d'acord amb el que disposen els articles 114 i 115 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, i l'article 27.2 del Decret 25/2005, que aprova els Estatuts Reguladors de l'Agència Valenciana de Salut.  
Contra els actes que posen fi a la via administrativa, es podrà interposar recurs contenciós administratiu en el termini de dos mesos, a comptar des de l'endemà de la publicació, davant de la Sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 10. Concurrència d'ajudes   
L'import de l'ajuda regulada en esta orde en cap cas podrà ser de tal quantia que, aïlladament, o en concurrència amb ajudes d'altres administracions Públiques, o d'altres ens públics o privats, supere el cost de l'activitat que haja de fer el beneficiari.  
Article 11. Pèrdua o minoració de l'ajuda  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, així com la falta de justificació o la justificació insuficient de l'ajuda concedida en el termini establit per a això, així com la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de la subvenció.  
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.   
Article 12. Reintegrament de les ajudes  
Per al reintegrament de les ajudes s'aplicaran les normes dels articles 36 i 37 de la Llei 38/2003, de 17 de novembre, General de Subvencions.  
Article 13. Règim d'infraccions i sancions  
El règim sancionador en la matèria regulada en la present orde és l'establit en el títol IV de la Llei 38/2003, de 17 de novembre, General de Subvencions.  
DISPOSICIONS FINALS  
Primera  
Per a tot allò que no regula esta ordre cal ajustar-se al que disposa la Llei de la Hisenda Pública de la Generalitat Valenciana, el text refós de la qual va ser aprovat per Decret Legislatiu de 26 de juny de 1991, i als preceptes bàsics de la Llei 38/2003, de 17 de novembre, General de Subvencions i al Reial Decret 887/2006, de 21 de juliol, pel qual s'aprova el Reglament de la Llei General de Subvencions.   
Segona  
La present orde vigix des de l'endemà de la publicació en el Diari Oficial de la Comunitat Valenciana.  
València, 26 de juliol de 2007  
El conseller de Sanitat,  
MANUEL CERVERA TAULET  
ANNEX I  
Bases de l'ajuda per al finançament d'investigacions i estudis aplicats de caràcter pràctic per a la millora de la salut mental per a l'exercici 2007  
Primera. Objecte  
L'objecte de la present orde és la convocatòria d'ajudes per a la realització d'activitats dirigides a la millora integral de la promoció, prevenció, rehabilitació, atenció i la qualitat assistencial de la salut mental a la Comunitat Valenciana.  
Segona. Requisits dels beneficiaris  
Poden sol·licitar les subvencions que es regulen en esta orde les entitats públiques, mixtes, fundacions, consorcis, universitats i associacions de familiars i malalts mentals que despleguen la seua activitat en l'àmbit territorial de la Comunitat Valenciana i que complisquen els requisits establits en esta disposició.  
Tercera. Obligacions dels beneficiaris  
Sense perjuí de les altres obligacions que exigix la legislació vigent, l'acceptació de la realització de les activitats de millora integral de la promoció, prevenció, rehabilitació, atenció i qualitat assistencial de la salut mental i la percepció de les subvencions, implica els compromisos següents:  
a) Fer l'activitat objecte de subvenció en el termini estipulat.  
b) No alterar la finalitat de la subvenció i complir les obligacions que establix la legislació vigent per als perceptors de fons públics.  
c) Facilitar la inspecció i control de l'Agència Valenciana de Salut a fi de conéixer qualsevol aspecte de l'activitat objecte de la subvenció.  
d) Presentar a l'Agència Valenciana de Salut una vegada dut a terme el projecte objecte d'ajuda, dos exemplars, un d'ells en suport informàtic, de la memòria d'activitats, on s'inclourà:   
- El nombre de beneficiaris del programa  
- Calendari d'actuacions fetes  
- Grau de compliment dels objectius proposats  
- Resultats de l'avaluació  
- Mostrari del material emprat  
- La corresponent justificació de despeses.  
e) Deixar constància expressa que les activitats són finançades o cofinançades per la Generalitat Valenciana, en qualsevol relació que es mantinga amb tercers, amb la incorporació, en tot cas i de forma visible, del logotip de la Generalitat, Agència Valenciana de Salut, amb l'autorització prèvia per esta, en les activitats de difusió subvencionades que es facen.  
f) Acreditar, previ a cada un dels pagaments establits en la base tretzena, que es troben al corrent de les seues obligacions tributàries estatals i autonòmiques i de Seguretat Social, en la forma que s'establix en l'Orde de 30 de maig de 1996, de la conselleria d'Economia i Hisenda (DOGV núm. 2.775 de 21 de juny de 1996), aportant els corresponents certificats positius expedits per l'òrgan competent, de conformitat amb l'article 22 del Reial Decret 887/2006, Reglament de la Llei General de Subvencions del Ministeri d'Economia i Hisenda.   
g) En tot cas, els beneficiaris de les ajudes estaran obligats a complir el que disposa l'article 14 de la Llei 38/2003 de 17 de novembre, General de Subvencions, i l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.   
h) Facilitar tota la informació econòmica, fiscal, laboral, tècnica i de qualsevol tipus, que els siga requerida per l'Agència Valenciana de Salut, sense perjuí de la confidencialitat exigible.  
L'incompliment pels beneficiaris dels requisits establits en esta convocatòria, així com de les altres obligacions que exigix la legislació vigent, originarà la revocació de les quantitats concedides, amb tots els efectes i les responsabilitats que es deriven de tals incompliments.  
Cinquena. Activitats objecte de les ajudes  
Se seleccionaran un màxim de cinc projectes, que hauran de versar sobre un dels següents objectes proposats a continuació:  
1. Objecte 1: desenvolupament d'accions encaminades a l'enfortiment del moviment associatiu en salut mental, a potenciar la qualitat de vida de les persones amb malaltia mental i les seues famílies i facilitar l'intercanvi d'experiències i la col·laboració entre distintes associacions de pacients i familiars de persones amb algun tipus de trastorn mental de la Comunitat Valenciana en l'àmbit de la seua confederació.   
Per este concepte se subvencionaran accions fins a un màxim de 40.000,00?.   
2. Objecte 2: accions destinades a la prevenció, promoció i sensibilització en matèria de Salut Mental a la Comunitat Valenciana, així com desenvolupament d'accions encaminades a l'eradicació de la discriminació i de l'estigma que patixen les persones que patixen algun tipus de trastorn mental i els seus familiars, és a saber:  
a) Programes d'intervenció o accions que fomenten la promoció en Salut Mental i que incloguen el mètode per a avaluar l'impacte, en l'àmbit infantoadolescent.  
b) Accions de suport a la prevenció i salut laboral.  
c) Intervencions de promoció per a la prevenció de la depressió i el suïcidi.  
d) Programes de suport a cuidadors informals.  
Programes de foment d'actituds contràries a l'estigma en Salut Mental  
Per este concepte se subvencionaran accions fins a un import màxim de 220.000,00 €.  
Sisena. Despeses subvencionables  
Es consideraran gastos subvencionables aquells que de manera indubtable responguen a la naturalesa de l'activitat subvencionada, i es realitzen en el termini establit en la present Orde. Així mateix, haurà d'observar-se el que disposa l'article 31 de la Llei General de Subvencions.  
Setena. Quantia de les ajudes   
La quantia total de les ajudes a concedir serà de 260.000,00 euros. En el cas que es presentaren diversos projectes que la comissió avaluadora considere subvencionables, la dita comissió efectuarà el repartiment dels fons disponibles entre els distints projectes d'acord amb el criteri de selecció establit en la base desena del present annex.   
Huitena. Sol·licituds i documentació  
Les entitats que desitgen prendre part en la convocatòria formularan les sol·licituds dirigides al director gerent de l'Agència Valenciana de Salut, en el Registre de la conselleria de Sanitat, siti al carrer del Misser Mascó núm. 31, 46578 València, sense perjuí del que establix l'article 34 de la Llei 30/1992, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999 de 13 de gener, que modificava l'anterior.   
La documentació que haurà d'acompanyar-se necessàriament a la sol·licitud és la següent:  
a) Memòria explicativa del programa d'activitats promocionals de la Salut Mental, en la qual es faça constar:  
- Objectiu del programa presentat  
- Població beneficiària del programa  
- Descripció de les activitats que s'han de fer i metodologia  
- Pla de treball: activitats i calendari de realització  
- Indicadors d'avaluació sobre els objectius i resultats previstos en el programa  
b) Pressupost detallat del programa, amb desglossament d'ingressos i despeses per conceptes i per altres patrocinadors que, si és el cas, financen part del programa. En el supòsit de presentar diverses activitats, desglossament de cost per cada una d'elles.  
c) Còpia autentificada o fotocòpia compulsada dels Estatuts de l'entitat sol'licitant, en els quals haurà de constar, explícitament, l'àmbit o fins de l'entitat sol·licitant  
d) En el cas d'haver rebut amb anterioritat subvencions de la Generalitat o d'altres administracions públiques: Certificat expedit pel secretari i president de l'entitat sol·licitant acreditant haver complit les obligacions dimanants de la concessió.  
e) Declaració responsable acreditativa de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.   
f) Certificat expedit pel President/a de l'entitat que acredita que l'entitat no està sotmesa en procediment de reintegrament de tot o part de les subvencions concedides per la Generalitat, ni haver sigut objecte d'un procediment de reintegrament.  
g) Certificació expedida per entitat bancària, on s'hagen d'efectuar, si és el cas, els pagaments, que especifique codi de l'entitat, codi de sucursal, número de compte i titular, així com comunicació fefaent del CIF del peticionari (fitxa de manteniment de tercers).  
h) Certificació positiva de l'Agència Estatal d'Administració Tributària que acredite que el sol·licitant de la subvenció es troba al corrent de les seues obligacions tributàries.   
i) Certificació de la Tresoreria General de la Seguretat Social acreditativa que el sol·licitant es troba al corrent en el compliment de les seues obligacions amb la Seguretat Social.  
j) Certificació dels servicis territorials de la conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat.  
Si la documentació aportada fóra incompleta o no reunira els requisits exigits en les presents bases, el sol·licitant serà requerit, per mitjà de publicació en el Portal de la conselleria de Sanitat, Informació al Ciutadà - http://www.san.gva.es - (de conformitat amb l'article 59.6.b. de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú), perquè, en el termini de 10 dies, complete la documentació o esmene la falta, amb l'advertència que, si no ho fera, s'arxivarà la sol·licitud de subvenció sense més tràmit.  
Novena. Ordenació i Instrucció del procediment  
L'òrgan encarregat de l'ordenació i instrucció del procediment serà la Direcció General d'Assistència Sanitària que, d'ofici, acordarà totes les actuacions necessàries per a la determinació, coneixement i comprovació de les dades per raó dels quals ha de pronunciar-se la resolució.  
Deu. Valoració i proposta de resolució  
1. La valoració de les sol·licituds presentades es realitzarà per una Comissió de Valoració, composta per:  
- President: el director general d'Assistència Sanitària o persona que este designe.  
- Vocals: un representant de l'Àrea d'Assistència Sanitària i un representant de l'Àrea de Concerts i Tecnologia Sanitària.  
- Secretari: un funcionari del Servici de Salut Mental de la Direcció General d'Assistència Sanitària, que intervindrà amb veu i vot, d'acord amb l'article 25.3.A de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La comissió avaluadora podrà sol·licitar l'assessorament d'aquells tècnics o professionals que considere oportú per a completar la valoració dels projectes presentats, així mateix, podrà comprovar per mitjà d'entrevista els punts adduïts pels sol·licitants, que considere d'interés.  
El funcionament de la comissió s'ajustarà al que disposa el capítol segon del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú  
2. A més de la qualitat del programa, els criteris de valoració que es tindran en compte seran els següents:  
Objecte 1:  
a) Es valorarà que es tracten d'actuacions específicament destinades al nombre més gran d'associacions possibles de pacients i familiars de persones amb algun tipus de trastorn mental. (fins a 5 punts)  
b) Es valorarà que les conclusions, recomanacions o suggeriments objecte d'esta subvenció aborden aspectes relacionats amb la millora de la qualitat de vida de dits col·lectius. (fins a 4 punts)  
c) Es valorarà que les conclusions, recomanacions o suggeriments objecte d'esta subvenció tinguen la màxima projecció territorial possible. (fins a 1 punt)  
Objecte 2:  
a) Es valoraran aquells programes que tinguen un enfocament, planificació i metodologia basats en criteris psicoeducatius basats en l'evidència científica.   
- Evidència científica o model sobre el qual es basa:1 punt  
- Evidència sobre l'efectivitat dels procediments 1 punt  
- Resultats aplicables a l'activitat objecte d'ajuda 1 punt  
b) Es valoraran els programes referits als següents grups de població o objectes:   
- Infantoadolescent: 3 punts; si, a més, presenta intervencions en mitjans educatius:1 punt addicional  
- Prevenció i salut laboral: 2 punts  
- Prevenció de depressió i suïcidi: 3 punts  
- Cuidadors informals: 3 punts  
- Eradicació de l'estigma en Salut Mental: 2 punts   
c) Es valorarà que les conclusions o recomanacions que deriven de les dites accions comprenguen la major cobertura poblacional i territorial.   
- Menys de 25.000 habitants: 1 punt  
- Entre 25.000 i 49.999 habitants: 2 punts  
- Entre 50.000 i 100.000 habitants: 3 punts  
- Més de 100.000 habitants: 4 punts  
- Cobertura provincial (més de 100.000 habitants: 5 punts  
- Cobertura autonòmica (les 3 províncies) : 6 punts  
d) Valoració del finançament del projecte: tenen major puntuació els que plantegen una proposta més cost-eficient. (màxim 4 punts)   
L'òrgan competent per a resoldre podrà optar entre adjudicar a aquelles que hagen obtingut major valoració en aplicació dels criteris de valoració fixats en les bases reguladores o procedir al prorrateig, entre els beneficiaris de la subvenció, de l'import global màxim destinat a la subvenció.   
L'Agència Valenciana de Salut de la conselleria de Sanitat es reserva la facultat de deixar deserta, totalment o parcialment, l'adjudicació de les subvencions convocades en aquells supòsits en què no quede prou acreditada la idoneïtat o qualitat del projecte d'investigació, així com d'interpretar el contingut de les bases.  
Onze. Termini de resolució  
El termini màxim per a resoldre i notificar la concessió definitiva dels projectes serà de 30 dies, comptats a partir del dia següent a la finalització del termini per a presentar sol·licituds.   
El termini per a la resolució i notificació de les ajudes no podrà excedir, en cap cas de tres mesos, a comptar de la publicació de la present orde. El venciment del termini màxim sense haver-se notificat la resolució legitima als interessats per a entendre desestimada per silenci administratiu la sol·licitud de concessió de la subvenció.  
Dotze. Règim de compatibilitat  
Queden exceptuats de subvenció aquells programes que, a pesar de complir els requisits de la present orde, tinguen concertat amb esta conselleria un conveni de col·laboració específic per a dur-lo a terme.  
Tretze. Pagament i Justificació de les ajudes concedides  
L'ordenació del pagament de les subvencions que es regulen en esta orde, es realitzarà d'acord amb els criteris continguts en l'article 47 bis del text refós de la Llei d'Hisenda Pública Valenciana,   
a) A la concessió de la subvenció es podrà lliurar el 40% de la quantitat assignada prèvia presentació per part del beneficiari de justificació econòmica de despeses que cobrisca el percentatge citat.  
b) Una vegada justificat per l'entitat el 40% ja lliurat, es podrà procedir al pagament d'un 20% més, amb justificació prèvia de despeses.  
El 40% restant es farà efectiu per la Generalitat Valenciana quan es justifique correctament la totalitat de la quantitat concedida, una vegada siga presentada pel beneficiari la memòria final.  
Les factures i justificants hauran d'estar datats entre l'1 de gener i el 15 de desembre de 2007, i hauran de ser presentats, com a màxim, abans del dia 15 de desembre de 2007, de conformitat amb el que disposa l'article 30 de la Llei 38/2003 de 17 de novembre General de Subvencions, en els termes següents:  
1. Les factures o justificants hauran de ser originals o fotocòpies degudament compulsades.  
2. Per als justificants del personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social, així com una còpia dels contractes.  
3. Les justificacions corresponents a col·laboracions puntuals i/o prestacions de servicis, figuraran en rebuts i/o factures on consten les dades del perceptor, el seu número d'identificació fiscal, el concepte pel qual se'l retribuïx i la retenció corresponent a l'Impost sobre la Renda de les Persones Físiques, així com les dades fiscals de l'entitat.  
En tot cas, les factures hauran de comptar amb totes les dades formals que exigix per a l'expedició l'article 6 del Reial Decret 1496/2003, de 28 de novembre (BOE núm. 286 de 29 de novembre).